C 185/6
RO
Jurnalul Oficial al Uniunii Europene
6.5.2022
(26)
Pentru a se asigura eficacitatea condițiilor de compatibilitate stabilite în prezentul regulament, Comisia ar trebui să aibă posibilitatea să retragă beneficiul exceptării pe categorii pentru măsurile de ajutor viitoare în cazul nerespectării acestor cerințe.
Comisia ar trebui să poată restricționa retragerea beneficiului exceptării pe categorii la anumite tipuri de ajutoare, la anumiți beneficiari sau la măsuri de ajutor adoptate de anumite autorități, în cazul în care nerespectarea prezentului regulament afectează numai un grup limitat de măsuri sau numai anumite autorități.
O astfel de retragere punctuală ar constitui o măsură corectivă proporționată, legată în mod direct de cazul constatat de nerespectare a dispozițiilor prezentului regulament.
În cazul nerespectării condițiilor de compatibilitate prevăzute în capitolele I și III, ajutoarele acordate nu vor face obiectul prezentului regulament și, în consecință, vor constitui ajutoare ilegale, pe care Comisia le va examina în cadrul procedurii relevante, după cum se prevede în Regulamentul (UE) 2015/1588.
În cazul nerespectării cerințelor prevăzute în capitolul II, retragerea beneficiului exceptării pe categorii cu privire la măsurile de ajutor viitoare nu are nicio consecință asupra faptului că măsurile anterioare care respectă prezentul regulament au făcut obiectul exceptării pe categorii.
(27)
Pentru a se elimina diferențele care ar putea genera denaturări ale concurenței și pentru a se facilita coordonarea dintre diferitele inițiative de la nivelul Uniunii și de la nivel național referitoare la IMM-uri, precum și din motive de claritate administrativă și de securitate juridică, definiția IMM-urilor utilizată în sensul prezentului regulament ar trebui să se bazeze pe definiția din Recomandarea 2003/361/CE a Comisiei (13).
(28)
Prezentul regulament ar trebui să vizeze tipurile de ajutoare acordate în sectorul pescăresc și al acvaculturii pe care Comisia le-a autorizat în mod sistematic în trecut.
Respectivele ajutoare nu ar trebui să necesite o evaluare de la caz la caz de către Comisie a compatibilității lor cu piața internă, cu condiția respectării cerințelor prevăzute în Regulamentul (UE) 2021/1139 și a politicii comune în domeniul pescuitului.
(29)
În conformitate cu articolul 107 alineatul (2) litera (b) din TFUE, ajutoarele destinate reparării pagubelor provocate de calamități naturale sunt compatibile cu piața internă.
Pentru a asigura securitatea juridică, este necesar să se definească tipul de evenimente care poate constitui o calamitate naturală ce face obiectul exceptării în temeiul prezentului regulament.
În sensul prezentului regulament, cutremurele, alunecările de teren, inundațiile, în special inundațiile provocate de revărsarea apelor din râuri sau lacuri, avalanșele, tornadele, uraganele, erupțiile vulcanice și incendiile necontrolate de origine naturală ar trebui considerate evenimente care constituie o calamitate naturală.
(30)
Pescuitul și acvacultura sunt sectoare care sunt expuse în mod specific la condiții meteorologice nefavorabile și la boli ale animalelor.
Experiența arată că aceste sectoare sunt afectate în mod extraordinar de astfel de evenimente și că pescarii suferă pagube considerabile din cauza lor.
Măsurile menite să asigure și să compenseze în mod adecvat astfel de pagube sunt considerate a fi un instrument adecvat pentru a ajuta întreprinderile să se redreseze în urma unor astfel de pagube și, prin urmare, să rămână în activitate și, în acest mod, să asigure dezvoltarea activităților economice în sectoarele respective.
(31)
Pagubele provocate de condiții meteorologice nefavorabile, precum furtunile, înghețul, grindina, poleiul, ploaia sau seceta, care au loc cu o mai mare regularitate, nu ar trebui considerate o calamitate naturală în sensul articolului 107 alineatul (2) litera (b) din TFUE.
Cu toate acestea, în măsura în care impactul lor asupra activității economice este de așa natură încât pot fi asimilate unei calamități naturale, ajutoarele destinate reparării pagubelor provocate de condițiile meteorologice nefavorabile ar trebui să fie considerate compatibile cu piața internă în temeiul articolului 107 alineatul (3) litera (c) din TFUE.
(32)
Pentru a se asigura că exceptarea acoperă într-adevăr ajutoarele acordate pentru repararea pagubelor provocate de calamități naturale și de condiții meteorologice nefavorabile care pot fi asimilate unei calamități naturale, prezentul regulament ar trebui să stabilească, pe baza practicii consacrate, condițiile în care astfel de scheme de ajutoare pot beneficia de exceptarea pe categorii respectivă.
Aceste condiții ar trebui să se refere, în special, la recunoașterea oficială de către autoritățile competente ale statelor membre a caracterului evenimentului respectiv de calamitate naturală sau de condiții meteorologice nefavorabile care pot fi asimilate unei calamități naturale, la existența unei legături directe de cauzalitate între calamitatea naturală și pagubele suferite de întreprinderea beneficiară, care poate fi și o întreprindere aflată în dificultate, și ar trebui să asigure evitarea supracompensării.
Compensația nu ar trebui să depășească ceea ce este necesar pentru a permite beneficiarului să revină la situația existentă înainte de producerea evenimentului.
(13) Recomandarea 2003/361/CE a Comisiei din 6 mai 2003 privind definirea microîntreprinderilor și a întreprinderilor mici și mijlocii (JO L 124, 20.5.2003, p. 36).